|  |  |
| --- | --- |
| **Elem tartalma: MELLÉKLET Az Egyház egysége című előadáshoz** | Kategória: egyéb |
| Szerkesztő(k): Dr Farkas László  | Esemény: Találkozó |
| Kapcsolódó téma: Az egyház egysége | Kapcsolódó előadás: Az egyház „egy”-sége |
| Régió: Összrégió | Település:  | Időpont: 2015.09. |

Kapcsolódó anyagok:

**Főelőadás:**

2015\_09\_az\_egyhaz\_egysege\_foeloadas\_ossz\_talalkozo

**Egyéb:**

2015\_09\_az\_egyhaz\_egysege\_melleklet\_egyeb\_ossz\_talalkozo

Törzsanyag:

*MELLÉKLET Az Egyház egysége című előadáshoz. Összeállította az Úr 2015. évében: Dr. Farkas László*

**RÉSZLETEK A KATOLIKUS EGYHÁZ KOMPENDIUMÁBÓL**

 **Mit jelent az Egyház?** Azt a népet jelenti, amelyet Isten meghív és összegyűjt az egész földkerekségről, hogy egy közösséget alkosson mindazokból, akik a hit és keresztség által Isten fiaivá, Krisztus tagjaivá és a Szentlélek templomává válnak. (Compendium 147)

**Mit tesz a Szentlélek az Egyházban?** A szeretet lelke adja vissza a megkereszteltnek a bűn miatt elveszített Isten hasonlóságot és Krisztusban magának a Szentháromság életével élteti őket. A Szentlélek építi, élteti és megszenteli az Egyházat. (Compendium 145)

**Mi az Egyház küldetése?** Az Egyház küldetése az, hogy hirdesse és az összes nemzetek között valósítsa meg Istennek Jézus Krisztus által megalapított Országát. Az Egyház itt a földön ennek az üdvözítő Országnak a csírája és kezdete. Compendium 150

**Milyen értelemben misztérium az Egyház?** Az Egyház annyiban misztérium, amennyiben látható valóságában jelen van és működik egy lelki, isteni valóság, mely csak a hit szemével látható. (Compendium 151)

**Mit jelent az, hogy az Egyház az üdvösség egyetemes szentsége?** Az Egyház az emberiség az egész emberiség Istennel való megbékélésének és bensőséges egységének, illetve az egész emberi nem egységének jele és eszköze. (Compendium 152)

***Az Egyház: Isten népe, Krisztus teste, a Szentlélek temploma***

Az Egyház Isten népe, mert Neki úgy tetszett, hogy **az embereket nem elszigetelten, egyenként szabadítja meg és szenteli meg, hanem egyetlen népet alkot belőlük**, melyet az Atyának és a Fiúnak és a Szentléleknek egysége egyesít. (Compendium 153) Ennek a népnek a *törvénye* a szeretet új parancsa, *küldetése*, hogy föld sója és a világ világossága legyen, *célja* Isten országa, mely már a Földön itt elkezdődött. (Compendium 154)

**Az Egyház Krisztus teste az Eucharisztia által kapcsolódva őhozzá,** és ily módon a hívek egymás között is egységet alkotnak a szeretetben, egy testben, az Egyházban. Melynek **egysége a tagok, s teendők különbözőségében valósul meg.** (Compendium 156) **Krisztus a testnek az egyháznak a feje.** (Kol 1,18) Krisztus és az egyház alkotják a teljes Krisztust (Szt. Ágoston, Compendium 157). **Míg a test kifejezése a fő és a tagok közti egységet hangsúlyozza, a mennyasszony kettőjük különbségét emeli ki személyes kapcsolatukban.** Compendium 158

Az Egyház a Szentlélek temploma, mert a Szentlélek a testben lakik, ami az Egyház: a Főben és a tagokban egyaránt; továbbá Isten Igéjével, a szentségekkel, az erényekkel, és a karizmákkal építi az Egyházat a szeretetben. (Compendium 159)

**Hol létezik Krisztus egyetlen Egyháza**? Krisztus egyetlen Egyháza – mint alkotmányos és rendezett társaság a világban – a katolikus Egyházban áll fenn *(subsistit in)*, Péter utóda és a vele közösségben lévő püspökök kormányozzák. Csak általa érhető el az üdvösség eszközeinek teljessége, mert az Úr az Újszövetség összes javait egyedül az apostoli kollégiumra bízta, amelynek a feje Péter. (Compendium 162)

**Hogyan kell vélekednünk a nem katolikus keresztényekről?** Az igazságnak sok eleme megtalálható. Mindezek a javak Krisztustól erednek, és a katolikus egység felé ösztönöznek. Ezen felekezetek és közösségek tagjait a Keresztség Krisztus testének tagjaivá teszi, ezért testvéreknek ismerjük el őket. (Compendium 163)

NÉHÁNY SEGÍTŐ GONDOLAT MÉG

*„****Pap ellen ne adj hitelt a vádaknak****, csak két vagy három személy tanúságára.” (1Tim 5,19) Azért sebzi nagyon Krisztus testét a papjainkról való pletykálkodás, mert nemcsak annak a papnak a tekintélyét rombolja, hanem* ***az isteni üzenetnek a tekintélyét is veszélyezteti, melyet az adott pap közvetít****. A Szentírás szavai szerint ez nem azt jelenti, hogy nem vagyunk felelősek a papjainkért, hanem, hogy itt még fokozottabban kell élnünk Jézus szavait, hogy először négyszemközt, majd két-három tanúval kell gyakorolni a testvéri figyelmeztetést, ha szükséges. (vö. Mt 18,15)*

**Részletek Tomka Ferenc: Találkozás a kereszténységgel című művéből:** (vö.32. lecke: Az Egyház egységének szolgái, a dőlt betűs részek több helyen Farkas László atya kiegészítései)

A plébániák vezetője a plébános, az ő segítségére vannak a káplánok és a hitoktatók. Több plébánia egy esperesi kerületet alkot, az esperesi kerületek az Egyházmegye része, melynek irányítója a püspök. Több püspökség összefogója az érsek. Az egész Egyház élén pedig a pápa áll.

 A reformáció elutasította a látható egyházat, és annak vezetőjét, a pápát, a papságot mondván, nincs szükség közvetítőre Isten és ember között. E tanítás hátterében egyrészt az áll, hogy a kor egyházi vezetőinek élete sokszor nem volt példamutató, másrészt a kor vallási szemlélete individualista volt.

**Reformátorok**, inkább csak Istennel való személyes kapcsolatot hangsúlyozták, és kevésbé azt, hogy ennek a kapcsolatnak az Egyház közösségéhez való tartozáson belül az Egyházban való egységben kell megvalósulnia. **Annyira hangsúlyozták, hogy nincs szükség a hívőnek közvetítőre, *hogy gyakorlatilag innentől már csak egy lépésre van az a gondolat, hogy nincsen szüksége az Egyházra*. *Jézus pedig az üdvösség szükséges eszközévé rendelte, az ő testét az Egyházat.*** **Jézus azt akarja, hogy az övéi szentháromságos közösséget alkossanak az apostolok utódainak vezetésével. Ott ahol élsz te is felelős vagy a közösség kialakulásáért. Szoktál imádkozni az Egyház egységéért, a pápáért, püspöködért? Megfigyelted-e, hogy minden Szentmisében imádkozunk értük? Ezentúl különös szeretettel kapcsolódj ebbe az imába! Teszel-e valamit a helyi egyházi közösség egységéért?** Sok keresztény felajánlja segítségét a lelkipásztori munkában, a betegek meglátogatásában, énekkarban, ministrálásban, gyerekek táboroztatásában, család látogatásban. Mi katolikusok anyagilag is hozzájárulunk az egyházközség kiadásához, ez az egyházi hozzájárulás. Tervezd el, hogy te mit fogsz tenni a helyi Egyház egységéért. Miért nem tévedhet az Egyház döntő hitbeli kérdésekben? Azért nem tévedhet, mert Krisztus teste és a Szentlélek vezeti. **Jézus megígérte az apostolokkal egységben lévő Egyháznak. *Figyelj, itt nem az van az igében, hogy mindenféle önjelölt „egyháznak” vagy egyházi vezetőnek, önmagát Krisztus tanítványnak kikiáltó embernek ígérte meg, hanem az apostoli közösségnek és az apostolokkal egységben lévő közösségnek: „a Szentlélek elvezet titeket a teljes igazságra.”*** *„Aki titeket hallgat, engem hallgat”. A tanítás tisztaságának és teljességének garanciáját egyedül a Péter utóddal egységben lévő katolikus Egyház számára garantálta.* **Aki elfogadja Jézust, annak az Egyházat is el kell fogadnia, mert az Egyházat is Jézus alapította. Tudod-e hogy hívják a plébánosodat, ki hitoktató a falutokban, stb. Az Efezusi levél 5. fejezet 21. versében ezt a felhívást olvassuk: „Engedelmeskedjetek egymásnak Krisztus iránti szeretetből.”**

**Sokan a gyermeki dackorszakot élik, azzal, hogy dacolnak az utasításokkal és engedetlenkednek. És a meggyőződésük, hogy azzal viszik előbbre az igazság ügyét, ha mindenütt kikutatják a hibát és ezzel szembeszegülnek.** *De aki úgy szeretné megjavítani barátját, házastársát, hogy figyeli benne a hibákat és állandóan kritizálja, vagy így viszonyul az Egyházához az egy idő után el fog távolodni a saját feleségétől, saját Egyházától, és szembe fogja találni magát azzal, hogy az Egyház sem fogadja kedvesen az ő zseniális meglátásait. Aki kinő a gyermeki állapotból (hisz a gyermek még nem tud felelősséget vállalni és nem is nagyon képes lemondani akaratáról más kedvéért) az képes lemondani saját akaratáról az egység és a szeretet kedvéért.* *Az erős és érett keresztény* ***szerelmese az Egyháznak****, megtalálja benne a boldogságát és lelki szabadságát, akkor is, ha szenved a hibáitól. Nem az egyházi elöljárót vagy a másik embert akarja megjavítani, a szálkát keresve, hanem a saját szemében a gerendával foglalkozik.* **A keresztény számára az engedelmesség nem kényszerű cselekedet, hanem a Jézus akarta egység (Jn 17,20) építésének egy sajátos formája. Krisztus iránti szeretettéből engedelmeskedik elöljáróinak (Ef 5,21).** Isten terve az, hogy a gyermek szülei vezetése alatt fejlődik kész emberré. Szülőknek való engedelmesség és a szülők tisztelete különösen súlyos kötelesség, erre figyelmeztet a negyedik parancs is (vö. Ef 6,1-3.). Jézus azt akarta, hogy Egyháza egy legyen.

Az emberi közösségben egyeseknek az a feladatuk hogy másokat a helyes emberi fejlődésre vezessenek (pl. szülők, nevelők) vagy, hogy a közösség a társadalom egységét, békéjét biztosítsák. Ezeknek az embereknek engedelmeskednünk kell, amíg bűnt nem parancsol. (Vö. ApCsel 5,29) Ha nehezedre esik, jusson eszedbe hogy egy akarsz lenni a szolgáló Jézussal. Ő a halálig szolgált minket, köszöntsd őt örömmel a fájdalomban és megismered békéjét és szabadságát (vö. Gal 5,13), így a békés egyetértés hordozója leszel családodban, környezetedben.

**Részletek Antiochiai Szent Ignác 7 leveléből**

35-től 107-ig élt. 69-től Antiochia püspöke. Ignáctól, az antiochiai Egyház második püspökétől reánk maradt hét levél mindegyikét egyazon időben írta meg, életének végén, utolsó utazásának egy rövidke szakaszán, mikor őt tíz katona kíséretében, elítélten vittek Rómába. Hét levelét Ázsia provincia két állomáshelyén írta meg: Szmirnában az efezusi, tralleszi és magnésziai Egyházakhoz, melyekben köszönetet mond nekik iránta tanúsított figyelmességükért. Itt írta meg a római Egyházhoz címzett levelét is, amelyben arra kéri a főváros Krisztus-hívőit, ne használják fel összeköttetéseiket kiszabadítása érdekében; amikor pedig átvitték őt Troászba, innét küldte leveleit a filadelfiai és a szmirnai Egyházakhoz. Azon kéréssel fordult hozzájuk, hogy menesszenek hírnököket Antiochiába, karolják fel ezen egyházak antiochiai testvéreiket, akik tudomása szerint most már háborítatlanul élhetnek, csak püspöküket nem láthatják többé.

Különösképpen idézett mondatai azok, amelyeket az Egyház berendezkedésével kapcsolatban hagyott ránk. Levelei a reánk maradt szövegemlékek közül a legkorábbiak, amelyek az egyházi rend ma is meglevő hármas tagozódását tükrözik, vagyis minden részegyházat a püspök vezeti, aki mellett ott áll a presbiter-kollégium, és neki segédkezik a diakónusok csoportja. Ugyanilyen gyakran hivatkoznak a római egyházhoz írt levelének köszöntő soraiban található egyik mondatára, ahol ezen egyházat a „szeretet elöljárójának” mondja. **Az egyház kifejezés helyett többször is alkalmazza a „szeretet” (= agapé) megjelölést**, és ezt fordításunkban is így, a szóhasználatának megfelelően adtuk vissza.

**Szent Ignác levele az efezusiakhoz**

„Bárcsak méltó lennék rá, hogy mindörökre boldog legyek veletek! Valóban méltó minden módon Jézus Krisztust dicsőíteni, aki megdicsőített benneteket, mert az egy engedelmességben megszilárdultan, a püspöknek és presbitériumnak alávetve, minden szempontból megszentelődtetek.”

III. 2. Mivel a szeretet nem hagy hallgatni engem titeket illetően, hát feltettem magamban, hogy intelek benneteket, legyetek egyetértők Isten akaratában. Jézus Krisztus ugyanis, életünk, akitől nem lehet elválasztani bennünket, szintén az Atya akarata, ahogyan a püspökök is, akik a föld határáig rendeltettek, Jézus Krisztus akaratában vannak.[[1]](#footnote-1)

**IV. 1. Illő ezért, hogy ti is egyetértsetek a püspök akaratával, ahogyan teszitek is. Említésre méltó presbitériumotoknak éppúgy, mely Istenhez méltó, olyan összhangban kell lenni a püspökökkel, mint a lant húrjainak.[[2]](#footnote-2) Egyetértéstek és harmonikus szeretetközösségetek ad alkalmat Jézus Krisztus dicséretére.** 2. Mindannyian kórusba tömörüljetek, hogy az egyetértésben összhangban legyetek, az egységben Isten hangszínét véve fel, egy hangon énekeljetek az Atyának Jézus Krisztus által, hogy meghallgasson titeket, jó cselekedeteitek által felismerje, hogy Fiának tagjai vagytok. **Azért hasznos nektek feddhetetlen egységben lenni, hogy mindenkor részesedjetek Istenben.**

V. 1. Nekem ugyancsak rövid ideig volt meghitt kapcsolatom püspökötökkel, nem is emberi kapcsolat, hanem kapcsolat a Lélekben, mennyivel inkább mondjalak boldognak titeket, akik oly szoros kapcsolatban vagytok vele, mint az Egyház Jézus Krisztussal, és mint Jézus Krisztus az Atyával, hogy az egységben minden összhangban legyen. **2. Senki ne legyen tévedésben! Aki nincs az oltár kerületén belül, az megfosztja magát Isten kenyerétől. Ha egyik vagy másik imádságának akkora ereje van, mennyivel több a püspök és az egész Egyház imájának?[[3]](#footnote-3) 3. Aki ugyanis nem ugyanoda jár, azt már elfogta a fennhéjazás és megítélte önmagát.[[4]](#footnote-4) Írva van ugyanis: „Isten a kevélyeknek ellenáll” (vö.: Péld 3,34; Jak 4,6; I. Pét. 5,5). Arra törekedjetek tehát, hogy ne álljatok ellen a püspöknek, azért, hogy engedelmesek legyünk Isten iránt.**

VII. 1. Egyesek álnokul viselik a Nevet, de olyan dolgokat művelnek, melyek nem méltók Istenhez. Kerülnötök kell őket, mint a vadállatokat. Veszett kutyák ugyanis, nem nyíltan marnak. Vigyáznotok kell tőlük, mert betegségük nehezen gyógyítható.

XIII. 1. Törekedjetek rá, hogy gyakrabban egybegyűljetek Isten dicsőségére és eukharisztiájára. Ha ugyanis gyakran összegyűltök, lerombolódnak a Sátán hatalmasságai, hitetek egyetértésében megsemmisül rontása.[[5]](#footnote-5) 2. Nincs jobb dolog a békénél, melyben az égiek és földiek minden csatája megszűnik.[[6]](#footnote-6)

2. Kiváltképpen, ha az Úr tudtomra adja, hogy a Név iránti szeretetből mindannyian egy emberként egyesültök az egy hitben és Jézus Krisztusban, aki test szerint Dávid nemzetségéből való, az Emberfiában és Isten Fiában, osztatlan lélekkel a püspök és a presbitérium iránti engedelmességben, egy kenyeret törve, mely a halhatatlanság orvossága, ellenszer a halál ellen, hogy ne haljunk meg, hanem mindörökké éljünk Jézus Krisztusban.[[7]](#footnote-7)

XXI. 1. Áldozat vagyok értetek és azokért, akiket Isten tiszteletére Szmirnába küldtetek, ahonnan nektek is írok, hálát adva az Úrnak, úgy szeretvén Polikárpot, mint titeket. 2. Imádkozzatok Szíria egyházáért, ahonnan megbilincselve visznek Rómába.

## Szent Ignác levele a magnésziaiakhoz

II. 1. Látástokra méltattam püspökötök, az Istenhez méltó Damasz és a tisztelendő presbiterek, Basszusz és Apollóniosz, valamint szolgatársam, a diakónus Zotinosz által, kiben örömömet leltem, mert úgy engedelmeskedik a püspöknek, mint Isten kegyelmének, a presbitériumnak pedig, mint Jézus Krisztus törvényének.

**III. 1. A püspök fiatalkorával azonban nem illik visszaélnetek, hanem az Atyaisten erejének megfelelően meg kell adni neki minden tiszteletet, tudomásomra is jutott, hogy a szent presbiterek sem használták ki szemmel látható fiatalságát, hanem, mint Istenben bölcsek, engedelmeskedtek neki, de nem is neki, hanem Jézus Krisztus Atyjának, aki mindenki püspöke. 2. Képmutatás nélkül illő engedelmeskedni annak tiszteletére, aki szeret bennünket. Nem azért, mert eme látható püspököt téveszti meg valaki, hanem, mert a láthatatlan megtévesztésére merészkedik. Az efféle azonban nem testtel kapcsolatos számvetés, hanem Istennel, aki a titkokat ismeri.**

IV. Illő, hogy ne csak keresztényeknek hívjanak minket, de azok is legyünk[[8]](#footnote-8); minthogy egyesek **emlegetik ugyan a püspököt, de mindent nélküle cselekednek**. Rossz az ilyenek lelkiismerete, úgy tűnik nekem, mert nem szigorú értelemben vett parancsnak megfelelően gyülekeznek össze.

VIII. 1. Idegen tanokkal meg ne tévesszenek titeket.

2. Engedelmeskedjetek a püspöknek és egymásnak, ahogyan Jézus Krisztus alávetette magát testileg az Atyának, az apostolok pedig Krisztusnak és az Atyának és a Léleknek, hogy az egyesülés mind testi, mind lelki legyen.[[9]](#footnote-9)

## Szent Ignác levele a trallésziekhez

II. 1. Minthogy a püspöknek úgy engedelmeskedtek, mint Jézus Krisztusnak, úgy tűnik nekem, nem emberi szempontok szerint éltek, hanem Jézus Krisztus szerint, aki meghalt értünk, hogy az ő halálában híve elkerüljétek a halált. 2. Szükséges tehát – így is cselekedtek –, hogy **a püspök nélkül ne tegyetek semmit, de a presbitériumnak is engedelmeskedjetek, mint Jézus Krisztus – a mi reményünk – apostolainak, életformánk legyen Jézus Krisztus.[[10]](#footnote-10)** 3. Jézus Krisztus titkai diakónusainak is mindenben tetszeni kell mindenkinek, hiszen nem az étel és ital szolgái, hanem Isten Egyházának sáfárai. Óvakodniok kell minden vétségtől, mint a tűztől.[[11]](#footnote-11)

III. 1. **A diakónusokat hasonlóképpen mindenki úgy tisztelje, mint Jézus Krisztust, ahogyan a püspököt is, mert az Atya képmása, a presbitereket pedig Isten tanácsaként és az apostolok testületeként. Nélkülük nem lehet Egyházról beszélni.**

VI. 1. Kérlek hát titeket, nem is én, hanem Jézus Krisztus szeretete: csak keresztény táplálékkal éljetek, tartózkodjatok az idegen fűszertől, mely az eretnekség. 2. Akik saját magukkal keverik össze Jézus Krisztust, hogy így hitelre méltóknak tűnjenek, olyanok, mint akik borral kevert halálos mérget kínálnak, melyet, ha valaki nem ismer, a gyönyörűséggel a halált veszi.[[12]](#footnote-12)

VII. 1. Őrizkedjetek az ilyenektől. Így is lesz nálatok, ha nem fuvalkodtok fel, ha elszakíthatatlanok lesztek az Isten Jézus Krisztustól és az apostolok rendelkezéseitől. 2. Aki áldozati oltár kerületén belül van, az tiszta, aki az oltár területén kívül van, nem tiszta; azaz, **aki a presbiter, diakónus és a püspök tudta nélkül tesz bármit is, az nem tiszta lelkiismeretében.**

IX. 1. Ha valaki Jézus Krisztust kihagyva tanítana benneteket, aki Dávid nemzetségéből való, aki Máriától valóságosan született, evett és ivott, akit valóban üldöztek Poncius Pilátus alatt, valóságosan megfeszítették és meghalt, miközben látták a mennyeiek, a földiek és földalattiak, dugjátok be a fületeket! 2. Jézus valóban feltámadt halottaiból, mert Atyja feltámasztotta őt, aki hasonlóképpen feltámaszt minket is, benne hívőket, így támaszt fel az Atya Krisztus Jézusban, aki nélkül nincs igazi életünk.[[13]](#footnote-13)

2. Bilincseim kérlelnek titeket, melyeket Jézus Krisztusért hordok, miközben könyörgök, hogy Istent elnyerjem: maradjatok meg egyetértésben és a kölcsönös imádságban. Illik ugyanis mindannyiotoknak, kiváltképpen a presbitereknek, hogy a püspököt az Atya és Jézus Krisztus, valamint az apostolok tiszteletére felüdítsék.

XII. 1. Üdvözöl titeket az efezusiak és szmirnaiak szeretete. Imáitokban emlékezzetek meg a szíriai egyházról, amelynek nevére is méltatlan vagyok, aki az ottaniak közül az utolsó vagyok. 2. Boldoguljatok Jézus Krisztusban, engedelmeskedve a püspöknek, mint a parancsnak, a presbitériumnak is ugyanúgy. Osztatlan szívvel, egy emberként szeressétek egymást is!

## Szent Ignác levele a rómaiakhoz

IX. 1. Imáitokban emlékezzetek meg a Szíriában levő egyházról, melynek pásztora helyettem Isten! Egyedül Jézus Krisztus ügyel rá és a ti szeretetetek. 2. Szégyenkezem, hogy közülük valónak mondanak, mert nem vagyok méltó hozzájuk én, közülük az utolsó, torzszülött. Ha azonban irgalmat találok, leszek valaki, amennyiben Istenhez jutok.

## Szent Ignác levele a filadelfiaiakhoz

A Theophorosznak is nevezett Ignatiosz az Atyaisten és az Úr Jézus Krisztus egyházának, mely Ázsia Filadelfia városában van, mely irgalmat talált, és szilárd az Istennel való egyetértésben; örvend az Úr szenvedésében, a feltámadásban összes irgalma erejében teljessé vált, ezt az egyházat köszöntöm Jézus Krisztus vérében, mely az örök és maradandó öröm, legfőképpen, ha a püspökkel és a körülötte levő presbiterekkel és diakónusokkal egységet alkotnak, akik Jézus Krisztus akaratában levőknek bizonyultak, akiket tulajdon akarata szerint az erősségben Szentlelkével megszilárdított.

I. 1. A püspök, akit megismertem, a közösségre kiterjedő szolgálatát nem magától, nem is emberektől nyerte, nem hiú dicsőségvágyból gyakorolja, hanem az Atyaisten és az Úr Jézus Krisztus szeretetében. Rendkívül csodálom elnézését, aki hallgatagon is többre képes, mint azok, akik hiábavalóságokat fecsegnek.[[14]](#footnote-14) 2. Olyan összhangban van ugyanis a parancsokkal, mint a húrok a lanttal.[[15]](#footnote-15) Ezért boldognak mondja őt lelkem, az ő Istenre irányuló szándékát, miután megtudtam, hogy erényes és tökéletes, hajthatatlan és haragtól mentes az élő Isten minden szelídségében.[[16]](#footnote-16)

II. 1. Igaz fény gyermekei (vö.: Ef 5,8), kerüljétek tehát a megosztást, a rossz tanokat; ahol a pásztor van, oda kövessék őt a juhok is. 2. Számos hitelt érdemlőnek látszó farkas akarja ugyanis gonosz gyönyörrel fogságba ejteni azokat, akik Istenhez igyekeznek.[[17]](#footnote-17) A ti egységetekben azonban ne legyen helyük.

III. 1. Óvakodjatok az ártalmas növényektől, melyeket nem Jézus Krisztus gondozott, mert azok nem az Atya ültetvényei![[18]](#footnote-18) Nem azért mondom ezt, mert nálatok megoszlást találtam, ellenkezőleg, tisztaságot. 2. **Akik Istenéi és Jézus Krisztuséi, a püspökkel tartanak; azok, akik megtértek, jöjjenek az Egyház egységébe, s ők is Istenéi lesznek, hogy Jézus Krisztus szerint éljenek. 3. Ne hagyjátok megtéveszteni magatokat testvérek, aki a szakadárral tart, az nem örökli Isten országát (vö.: 1Kor 6,9).** Aki álnok szándékban sántikál, nem híve a szenvedésnek.[[19]](#footnote-19)

IV. Arra törekedjetek, hogy eukharisztiátok egy legyen. Egy ugyanis a mi Urunk Jézus Krisztus teste, és egy a kehely az ő vérének egységére, egy az áldozati oltár, ahogyan egy a püspök a presbitériummal és a diakónusokkal, hogy Isten szerint cselekedjétek, amit cselekedtek.[[20]](#footnote-20)

VII. 1. Ha egyesek félre is akartak vezetni engem test szerint, a Lelket mégsem tudják megtéveszteni, mert Istentől van. Tudja ugyanis, honnan jön és hová megy (vö.: Jn 3,8), és felfedi a rejtett dolgokat. Közöttük **hangos szóval, Isten hangján kiáltottam: tartsátok magatokat a püspökhöz és a presbitériumhoz, valamint a diakónusokhoz!** 2. Egyesek meggyanúsítottak, hogy azért mondtam ezeket, mert előzőleg megtudtam valamit néhány személy elszakadásáról; tanúm azonban az, akiért meg vagyok bilincselve, hogy ezt nem emberi testtől tudtam meg! A Lélek nyilatkoztatta ki, amikor így szólt: **a püspök nélkül semmit se tegyetek, testeteket Isten templomaként őrizzétek, szeressétek az egységet, kerüljétek a szakadást, legyetek Jézus Krisztus utánzói, ahogyan ő az Atyáé!**

VIII. 1. Én a saját dolgomat tettem, mint egyesülésre rendeltetett ember. **Ahol ugyanis széthúzás és harag van, ott Isten nem lakik. Az Úr megbocsájt minden megtérőnek, ha az Istennel való egységre a püspök tanácsához tér meg.** Hiszek Jézus Krisztus kegyelmében, aki leold rólatok minden bilincset. 2. Óvlak benneteket, viszálykodva semmit se tegyetek, csak a krisztusi tanításnak megfelelően!

IX. 1. Jók a papok, de még jobb a főpap, akire a szentek szentje van bízva, akire egyedül vannak bízva Isten rejtett dolgai.[[21]](#footnote-21) Ő az Atyára nyitó kapu[[22]](#footnote-22), rajta lépnek be: Ábrahám, Izsák, Jákob, a próféták és apostolok, az Egyház is. Mindezek az Istennel való egységre. 2. Az evangéliumnak megvan a maga különlegessége[[23]](#footnote-23): az Üdvözítő, Urunk Jézus Krisztus eljötte, szenvedése, feltámadása. A szeretett próféták is őrá való tekintettel tanítottak. Az evangélium azonban már a romolhatatlanság beteljesedése. Mindez együtt jó, amennyiben hisztek a szeretetben.

## Szent Ignác levele a szmirnaiakhoz

A Theophorosznak is nevezett Ignatiosz az Atyaisten és a szeretett Jézus Krisztus Egyházának, mely

Távol legyen tőlem, hogy emlegessem őket, míg nem térnek meg ahhoz a szenvedéshez, mely a mi feltámadásunk.[[24]](#footnote-24)

VI. 1. Senkit ne tegyen felfuvalkodottá tisztsége, mert a hit és a szeretet minden, melyeknél előbbrevaló nincsen!

VII. 1. Távol tartják magukat az imádságtól és eukharisztiától, mert nem vallják, hogy az eukharisztia Megváltónk Jézus Krisztus bűneinkért szenvedett teste, melyet az Atya jóságában feltámasztott. **Akik Isten ajándékának ellentmondanak, vitatkozva halnak meg. Hasznukra válna a szeretet, hogy fel is támadjanak.** 2. Az ilyenektől tartózkodni illik, sem egyénileg, sem közösségileg nem kell róluk beszélni, a prófétákhoz kell tartanunk magunkat, különösen az evangéliumhoz, melyben nyilvánvalóvá válik számunkra a szenvedés, és a feltámadás tökéletesen feltárul. **Meneküljetek a szakadásoktól, mint minden rossz eredetétől.**

**VIII. 1. Kövessétek mindannyian a püspököt, ahogyan Jézus Krisztus az Atyát, a presbitériumot pedig úgy, mint az apostolokat; a diakónusokat úgy tiszteljétek, mint Isten rendelkezését. A püspök nélkül semmi olyat ne tegyetek, ami az Egyházzal kapcsolatos. Azt tartsátok érvényes eukharisztiának, melyet a püspök, vagy megbízottja végez. 2. Ahol a püspök megjelenik, ott legyen a sokaság, ahogyan, ahol Jézus Krisztus van, ott van a katolikus (egyetemes) Egyház.[[25]](#footnote-25) A püspök nélkül nem lehet sem keresztelni, sem szeretetlakomát tartani; amit azonban jóváhagy, az Istennek is tetsző, hogy biztos és szilárd legyen mindaz, amit tesztek.**

IX. 1. Helyes egyébként észhez térnünk, hogy addig forduljunk Istenhez, amíg időnk van rá.[[26]](#footnote-26) Istent és a püspököt ismerni jó. Aki a püspököt tiszteli, azt Isten is megbecsüli; **aki a püspök tudta nélkül tesz bármit is, az a Sátánnak szolgál.** 2. Bőségetek legyen minden kegyelemben, hisz méltók vagytok rá.

## Szent Ignác levele Szent Polikárphoz

A Theophorosznak is nevezett Ignatiosz Polükarposznak, a szmirnaiak egyháza püspökének, akire még inkább felügyel az Atyaisten és az Úr Jézus Krisztus, sokszoros üdvözlettel.

I. 1. Miután Istenre irányuló gondolkodásmódodról értesültem, mely mintegy megingathatatlan sziklán nyugszik, szerfölött dicséretet mondok, mert elmarasztalhatatlan személyed látására méltattam, akit bárcsak mindig élvezhetnék Istenben. 2. A kegyelemben kérlellek téged, melybe öltöztél, gyorsítsd meg futásodat, ints mindenkit, hogy eljusson az üdvösségre. Nagy gondossággal szerezz érvényt tisztségednek, testileg és lelkileg egyaránt! Legyen gondod az egyesülésre, melynél nincs jobb dolog! Viselj el mindenkit, mint téged az Úr; a szeretetben viselj el mindenkit, ahogyan teszed is! 3. Idődet szüntelenül imában töltsd (vö.: Ef 4,2)! Kérj magadnak nagyobb belátást, mint amivel most rendelkezel! Virrassz, mint akinek álmatlan a lelke! Olyan érzülettel beszélj az emberekkel egyenként, ahogyan Isten; tökéletes atlétaként viseld mindenki gyöngeségét! Ahol több munka van, ott több a nyereség is.

II. 1. Ha a jó tanítványokat szereted, mi a te érdemed; inkább szorítsd engedelmességre a romlottabbakat is.[[27]](#footnote-27) Mindenben áldozat vagyok érted én és bilincseim, melyeket szeretettel illettél.

III. 1. **Ne félemlítsenek meg azok, akik idegen dolgokat tanítanak, s látszólag hitelt érdemlőek!** Szilárdan állj, mint az üllő a kalapácsütések alatt! A nagy atléta sajátossága, hogy noha ütéseket kap, mégis győz. Nekünk legfőképpen Istenért kell eltűrni mindent, hogy ő is elviseljen bennünket. 2. Azt várjad, ami az időn túl van, az időtlent, láthatatlant, az értünk láthatóvá váltat, a megtapinthatatlant, a szenvedéstől mentest, aki értünk szenvedékennyé vált, aki értünk minden módon tűrt!

IV. 1. Nem szabad elhanyagolni az özvegyeket, az Úr után te légy gondviselőjük![[28]](#footnote-28) **Akaratod nélkül semmi se történjék, te se tégy semmit Isten nélkül, mint ahogyan nem is teszel.** Légy állhatatos! 2. Gyakoribbak legyenek összejöveteleitek![[29]](#footnote-29) Mindenkit keress név szerint!

V. 1. Hasonlóképpen hirdesd testvéreimnek Jézus Krisztus nevében: házastársaikat úgy szeressék, mint az Úr szerette az Egyházat (vö.: Ef 5,25 és 29). 2. Ha valaki az Úr teste iránti tiszteletből meg tud maradni szüzességben, maradjon meg, de ne dicsekedjék! Ha dicsekedni fog, el fog veszni, s ha a püspöknél többre tartja magát, már a romlás áldozata.[[30]](#footnote-30) Úgy illik, hogy a vőlegények és menyasszonyok a püspök helybenhagyásával keljenek egybe, hogy a házasság az Úr szándékának megfeleljen, és ne az ösztönös kívánkozás szerint történjék. Minden Isten tiszteletére legyen.

**VI. 1. A püspökhöz tartsátok magatokat, hogy Isten is figyeljen rátok. Áldozat vagyok én azokért, akik alávetik magukat a püspöknek, a presbitereknek és diakónusoknak. Velük együtt legyen részem Istenben! Együtt fáradozzatok, versenyezzetek együtt, fussatok együtt, szenvedjetek együtt, nyugodjatok le együtt, keljetek fel együtt, mint Isten sáfárai, házanépe és szolgái! 2. Annak a hadvezérnek a tetszését keressétek, akitől a zsoldot kapjátok, senki ne legyen pártütő közöttetek!** Maradjon meg keresztségtek fegyvernek, hitetek sisak, szeretetetek dárda, kitartástok teljes harci felszerelésetek; tetteitek legyen a letétemény, hogy megérdemelt jutalmatokat megkapjátok![[31]](#footnote-31) Legyetek nagylelkűek egymás iránt szelídségben, ahogyan Isten is az irántatok! Mindenkor örömöt szeretnék lelni bennetek.

3. **A keresztény nem rendelkezik önmagával, hanem Istennek szenteli magát.** Ez Isten és a ti dolgotok, mikor teljesítitek.

Eszközigény:

1. „a föld határáig rendeltettek” eszerint Ignác a püspökséget Krisztus egyetemes rendelkezésének tartotta. [↑](#footnote-ref-1)
2. Mivel sokszor él a lant-képpel, feltehető, hogy az antiochiai keresztények énekeltek liturgia alatt. [↑](#footnote-ref-2)
3. vö. Mt 18,19 [↑](#footnote-ref-3)
4. „ugyanarra jár”, azaz nem ugyanott, nem egy helyen vesz részt az eukharisztián. vö. ApCsel 1,15 és 2,1; 1Kor 11,20; 14,23; 1 Kelemen-levél XXXIV,7; Barnabás-levél IV,10. Az „epi tó autó” szakkifejezés az egy helyen összegyülekező egyházra. [↑](#footnote-ref-4)
5. vö. Didakhé XVI,2. [↑](#footnote-ref-5)
6. „az égiek és földiek” azaz a levegőég démonjai, vö. Szent Pál Ef 2,2 és 6,12; a pogányok és szektások, vö. 1Kor 15,40 és 48; Jn 3,12; Ef 1,10; Kol 1,16. [↑](#footnote-ref-6)
7. „egy kenyeret törve” – Vö. 1Kor 10,16; 11,24; ApCsel 2,42 és 46; 20,7 és 11; 27,35; Didakhé XIV,1; I1,3. „a halhatatlanság orvossága”, a „halál ellenszere” egy olyan elixír volt, amelynek feltalálását Izisznek tulajdonították. Ennek a varázsszernek nagy szerepe volt a mágiában, a szinkretista vallásokban. A zsidó világban ez az elixír az élet fájának olaja, mint az Ádám (Mózes)-apokalipszisben. [↑](#footnote-ref-7)
8. „ne csak kereszténynek hívjanak” … Az ApCsel 11,26 szerint Antiochiában nevezték először így a keresztényeket „khrisztianoi”, de az apostoli atyák közül csak Ignác nevezi így őket! [↑](#footnote-ref-8)
9. vö. Ef 5,21; 1Pét 5,5; 1 Kelemen-levél XXXVIII,1. [↑](#footnote-ref-9)
10. „életformánk legyen Jézus Krisztus” szó szerint; „hogy benne járóknak találtassatok”. „szeretetetek példaképét” – Ignác az „exemplum” latin kölcsönszót használja. [↑](#footnote-ref-10)
11. Az utolsó mondat szövege romlott, csak hozzávetőlegesen fordítható. A keményebb hang oka az lehet, hogy valamilyen vándorapostol állhat szemben itt Ignáccal. A vándortanítók és vándorapostolok még mindig nagy tekintélynek örvendtek, ugyanakkor már nem mindig voltak az ortodoxia képviselői. [↑](#footnote-ref-11)
12. A szöveg romlott. [↑](#footnote-ref-12)
13. IX,1-2. Hitvallási formula, vö. Róm 1,3; 2Tim 2,8; Jn 7,42; ApCsel 2,24; Róm 4,24; 1Kor 15,15; Gal 1,1; Kol 2,12; 1Pét 1,21; 1 Kelemen-levél XXIV,7. [↑](#footnote-ref-13)
14. Vö. ApCsel 1,7; 1,25. [↑](#footnote-ref-14)
15. Vö. Ef IV,1. [↑](#footnote-ref-15)
16. A haragtól való mentesség, szenvedélymentesség a sztoikus etikából vett fogalmak. Megtalálhatók már a 4 Makk 11,5-ben, 1 Kelemen-levél XIX,3-ban és LXII,1-ben is. [↑](#footnote-ref-16)
17. „Istenhez igyekvő” a görög „theodromosz” fordítása, szó szerint; „Isten versenyzői”-t jelent. A kifejezés az agonisztika szótárából való. [↑](#footnote-ref-17)
18. Az „ültetvény” célzás a paradicsomi növényekre, de újszövetségi vonatkozásai is vannak (vö. Mt 15,13). A Trall XI,1-ben is ezt a kifejezést használja. [↑](#footnote-ref-18)
19. Akik Krisztus szenvedésének nem hívei, gnósztikus doketisták. [↑](#footnote-ref-19)
20. Az eukharisztia itt nemcsak „szó-áldozatot” jelent, hanem konkrét cselekményt. [↑](#footnote-ref-20)
21. A „papok” az ószövetségi levitikus papság, a „főpap” Jézus Krisztus a Zsidókhoz írt levél szerint. Vö. 1 Kelemen-levél XXXIII,1; LXI,3; LXIV. [↑](#footnote-ref-21)
22. Krisztus mint „kapu” vö. Jn 10,7 és 9; 14,6; 1 Kelemen-levél XLVIII,4. [↑](#footnote-ref-22)
23. Az „evangélium” itt átfogó fogalom, jelenthet írott és szóban hirdetett tanítást. [↑](#footnote-ref-23)
24. Úgy tűnik, az ilyenek Krisztus szenvedése tagadásával mentesítették magukat a tanúságtétel kötelezettsége alól. [↑](#footnote-ref-24)
25. A keresztény irodalomban itt fordul elő először a „katolikus egyház” fogalma. [↑](#footnote-ref-25)
26. Az „Istenhez fordulás”-ra a „metanoia” szót használja. [↑](#footnote-ref-26)
27. Vö. Lk 6,32. [↑](#footnote-ref-27)
28. Vö. Zsolt 67,6; 145,9. [↑](#footnote-ref-28)
29. Vö. Jak 2,2; Zsid 10,25; Didakhé XVI,2. [↑](#footnote-ref-29)
30. Eszerint Ignác még nem tekintette kötelezőnek a nőtlenséget a püspökre vonatkozóan, bár ebből a helyből inkább csak annyi következik: megengedhetetlen, hogy valaki a nőtlenség miatt a püspöknél többre tartsa magát. [↑](#footnote-ref-30)
31. „megérdemelt jutalmatokat megkapjátok” – a római hadsereg gyakorlatára gondol, a leszerelt katonáknak a szolgálati idő végén fizették ki végkielégítésként a közben javukra írt összeget. Ezzel az eljárással a dezertálást akarták megakadályozni. [↑](#footnote-ref-31)